તન-મન-ધન સમર્પિત કરીને શિરને સાટે સત્સંગ રાખનાર શ્રીજી મહારાજના અનન્ય ભક્તજનોમાં નાજા જોગિયા એક આગવું સ્થાન ધરાવે છે. તેઓ શ્રી લાખણકા (તા.જસદણ) ના વતની હોવા છતાં સત્સંગનો પક્ષ રાખવા તે ગામનો ત્યાગ કરી, થોડા સમય ભડલી રહીને અંતે ભોંયરા ગામે સ્થિર થયેલા અને આજીવન હજૂરી પાર્ષદ તરીકે સમર્પિતજીંદગી જીવેલા. વિશેષ કરીને તેમણે મહારાજની સાથે માણકીની ખૂબ સેવા કરેલી અને જ્યારે જ્યારે મહારાજ ગુપ્તવાસમાં જતા રહેતા ત્યારે ગઢપુરવાસીઓને નાજા જોગિયામાં રામદૂત હનુમાનજીના દર્શન થતા અને નાજા જોગિયા તેમની તે ભાવના પૂર્ણ કરતા અને અપાર કષ્ટ સહન કરીને પણ શ્રીહરિને શોધીને ગઢપુર લઈ જતા.